Rikunarita-ORG/Wikinium huggingface dataset:
# Banua Niha Keriso

**Banua Niha Keriso** no töi ni'oguna'ö ba wangali fehede *gereja* ba li Niha bakha ba Gereja Protestan. Andrö wa so Banua Niha Keriso Protestan ma asese te'adogo'ö BNKP, eluahania sambua denominasi Gereja Protestan nifasindro ba Danö Niha.

Sindruhunia fehede gereja ma ba li Yunani ἐκκλησία (famoligö ya'ia *eklesia*) abölö faudu börö me oya te'oguna'ö ia bakha ba zura Gamabu'ulali Sibohou (114 kali). Duma-dumania ba HalZin 11:26 tesura, *Ba tobali döfi wa'ara falukha-lukha ira **ba mbanua** andrö...*, sindruhunia bakha ba zura asli tenga "banua" tesura ba da'ö bahiza *gereja* ma ἐκκλησία.

Ba li Indonesia te'gouna'ö göi wehede *umat* ma *jemaat* nihalö moroi ba li Arab si fagölö eluaha ba wehede ἐκκλησία ba li Yunani. Bahiza asese alua wa la'oguna'ö wehede *umat* ma *jemaat* ba wanötöi niha Keriso ero zamösana, eluahania ndroto-ndroto gereja sauri, ba la'oguna'ö *gereja* ba wanötöi *institusi* ma zui ba wanötöi *omo Lowalangi* nifazökhi moroi ba gara awö semen (ma nifotöi *osali* bakha ba Gereja Protestan).

Bakha ba Gereja Katolik, na lasura ia faoma hurufo side-ide simane gereja, eluahania omo Lowalangi. Ba na lasura ia faoma hurufo sebua simane Gereja, eluahania institusi ma angowuloa niha samati simane Gereja Keuskupan Sibolga, Gereja Katolik Indonesia, btn. Ba gotalua ndra niha Katolik ba Danö Niha no to'ölö la'oguna'ö wehede gereja manö, lö la'oguna'ö wehede banua niha Keriso.

Baero da'ö so nasa geluaha bö'ö wehede banua ba Zura Ni'amoni'ö ni'ali Sundermann, ya'ia da'ö simane *banua Lowalangi* (*amatöröŵa Lowalangi* na bakha ba liturgi Katolik ba Danö Niha). Bahiza lö irai so wamatörö samösa razo ba Danö Niha, andrö wa ambö ta'ila nifotöi *kerajaan* ba li Indonesia, ya'ia da'ö fefu mbanua si so barö wamatörö samösa razo. Börö da'ö i'oguna'ö manö Sundermann wehede *banua* ba wo'ali fehede *kerajaan* ba li Niha (*banua Lowalangi*).

Bahiza ambö fagöna wo'ali simane. Duma-dumania na tamane banua Roma, ba si so fönada ba no sambua banua (kota Roma) ba tenga *kerajaan* Roma, samatörö fefu danö i'otarai Eropa irugi Palestina ba ginötö Yesu. Ba zimane abölö faudu te'oguna'ö wehede *amatöröŵa* tenga banua.

## Faigi

* Niha Keriso
* Gereja Protestan
* Gereja Protestan ba Danö Niha

## Umbu
# Harvard University

**Harvard University** ma asese te'adogo'ö manö **Harvard** no sambua universitas si so ba Cambridge, Massachusetts, ba Amerika Serikat. Tefasindro ia me 1636 ba tobali institusi fondrege atua ba Amerika Serikat. Ba mböröta lafotöi ia Harvard College, lahalö moroi ba döi niha samasindro ya'ia John Harvard. Börö wa'oya gokhötania, wa'alaŵa mbosinia ba gotalua universitas bö'ö ba gulidanö ba töra-töra börö me lafondrondrongo niha hadia niŵa'ö ba nifataronia, andrö wa tobali Harvard sambua universitas fondrege lagohi niha ba gulidanö.

Ba gotalua niha si no irai sekola ba Harvard so 188 niha fondrege oya gokhöta nifotöi *billionaires* (so'okhöta triliun dollar), 8 presiden Amerika, ato zanema buala Nobel, ba ato niha si tehöngö simane Mark Zuckerberg, Bill Gates, Salman Khan, btn.

## Umbu